钦定古今图书集成/方舆汇编/职方典/第1032卷 > 《阳岐江改复旧路记》叶向高
## 钦定古今图书集成/方舆汇编/职方典/第1032卷 > 《阳岐江改复旧路记》叶向高

闽会城之南有江达于海，其水自上流四郡千馀里
皆汇于此，两山束之，故名“峡江。”怒涛激浪，急溜漩涡，
险若瞿塘。自峡而上可二十馀里，为阳岐江，水势纡
缓，一苇可航。胜国以前，行者皆从此渡，称坦途矣。其
后以兵乱榛芜，间逢虎暴，乃徙而由峡。路虽稍夷，而
每值风波，辄葬鱼腹即近者。隆、万间，大比之岁，生儒
溺死以千百计，行旅病之。欲仍复旧路，而人情因循，
惮于改作，屡议屡寝。直指陆公来按闽，悉心民瘼，百
废俱兴。检旧牍，得前福清令条议，慨然叹曰：“兹路不
更，其毋乃委民于壑乎？”檄下郡，亟图之。太守喻公躬
往相度，如陆公指，而或者又难其费，甚且谓余窥大
田驿为坟而创此议也。宪使陈公持之坚，方伯丁公
力主之，以上陆公，公报可，且相与计兹役也，议论实
繁，今决以两言，不烦民，不改驿，又安置喙。将鸠工，属
丁公奉命抚闽，而左辖袁公亦适来佐其议。乃移渡
于阳岐江，自江而南，剪棘甃石，夷高堙下，辟为周行
者五十馀里，为桥二、公馆二，铺舍六、亭一，徼庐十，增
渡舟八，埏埴材木人徒之费，为金以两计者一千七
百有奇，皆取诸没入之赀，与两台赎锾。官不捐帑，民
不与闻。经始于辛亥季秋，告成于壬子之季春。较其
道里，视峡江减十之二。自吾邑以至莆阳，泉、漳之往
来于兹者，江行如陆，陆行如市，阳侯不惊，猛兽屏迹。
万口腾欢，歌谣载道。而丁公、陆公复博访于众，谓“取
渡萧”家道，缘吴山径达台江，尤为径便，惟沙洲稍隔，
则浮桥滉柱之法可行。乃更为除道建馆，与阳岐路
并存，以待人之自趋。其计画周详，一至于此。丁公以
书来告余，使为之记。且曰：“此事为道旁之舍久矣，断
而必成。惟直指功次，乃诸大夫不佞，何力之有？自今
而后，遵道遵路，无忘直指，与诸大夫以拟”于召埭白
堤者，是在邦人。余南向再拜稽首曰：“是惟中丞直指，
与诸大夫恤我闽人，出之鲛宫蜃窟，而登之康庄，敢
不世世拜赐。”因思三代王政，舆梁道路，无不置力。单
襄公过陈，道茀不治，即知其国有大咎，况于百千万
人之所跋涉，与冯夷争一旦之命，其为患害何如，而
可恬然置之乎？昔交南七“郡，泛海转输，沉溺相继。郑
弘奏开零陵、桂阳道，交人赖之。杨厥通褒斜而罢子
午，后世为凿石颂德。”即吾闽万安桥之役，父老至今
颂说，蔡端明不置。千百载而下，此为再见。而今日之
举，事半功倍，公私晏如，较之往代，更为难尔。乃余于
此有深慨者。夫夷险问之水滨，远近稽之道路，利害
折之舆情，至为易辨；犹不免于悠悠之谈，几成阻格。
盖人情多端，口语难信；天下事之困于议论，大较皆
如此矣。此《中丞直指》，所以大造闽也。中丞讳继嗣，鄞
人。